PARLAMENTUL ROMÂNIEI

CAMERA DEPUTAŢILOR

	               COMISIA JURIDICĂ,

     DE DISCIPLINĂ ŞI IMUNITĂŢI
	                         Bucureşti, 6. 05. 2008
                            Nr. 280/2007/2008


R A P O R T
asupra  reexaminării   dispoziţiilor  Legii privind atribuirea unei locuinţe generalului în retragere Marin Lungu
   
 În conformitate cu prevederile  art.134 alin.(1) din Regulamentul Camerei Deputaţilor, republicat, Comisia juridică, de disciplină şi imunităţi a fost  sesizată  cu  reexaminarea dispoziţiilor Legii privind atribuirea unei locuinţe generalului în retragere Marin Lungu, ca urmare a Deciziei Curţii Constituţionale nr. 970 din 31 octombrie 2007, publicată în Monitorul Oficial al României, Partea I, nr.796 din 22 noiembrie 2007,  trimisă cu adresa nr. 280/2007/2008 din 16 aprilie  2008, înregistrată cu  nr.31/471 din 16  aprilie 2008.
   
Curtea Constituţională a fost sesizată, în temeiul art. 146 lit. a) din Constituţia României, de către Preşedintele  României, cu obiecţia de neconstituţionalitate a Legii privind atribuirea unei locuinţe generalului în retragere Marin Lungu. În  motivarea sesizării, se arată că legea criticată a fost adoptată cu încălcarea prevederilor constituţionale ale art. 4 alin.(2) şi ale art. 16 alin.(1), întrucât  legiferează o situaţie cu caracter personal, precum  şi celor ale art. 1 alin.(4), art. 124 alin.(3) şi ale art. 126 alin.(1), deoarece încalcă principiile separaţiei puterilor în stat şi independenţei justiţiei.

În urma analizei, Curtea Constituţională a constatat că, pentru considerentele expuse în Decizia nr. 970 din 31 octombrie 2007, Legea privind atribuirea unei locuinţe generalului în retragere Marin Lungu este neconstituţională. 

Decizia Curţii Constituţionale reiterează argumente invocate şi în Decizia anterioară nr. 600 din 9 noiembrie 2005  în care s-a subliniat faptul că, în ipoteza  în care “reglementarea specială, diferită de cea constitutivă de drept comun, are caracter individual, fiind adoptată intuitu personae, ea încetează de a mai avea legitimitate, dobândind caracter discriminatoriu şi, prin aceasta, neconstituţional.”


 Camera Deputaţilor, conform prevederilor art.75 alin.(1) şi (3) din Constituţia României, republicată şi ale art.92 alin.(1), pct.1 din Regulamentul Camerei Deputaţilor, este    Cameră decizională. 


 Potrivit dispoziţiilor art.147 alin.(2)  din Constituţia României, republicată,  şi ale art.134 alin.(1)  din Regulamentul Camerei Deputaţilor, republicat, Comisia juridică, de disciplină şi imunităţi, a reexaminat  dispoziţiile Legii privind atribuirea unei locuinţe generalului în retragere Marin Lungu, în raport cu Decizia Curţii Constituţionale nr. 970 din 16 octombrie 2007, în şedinţa din 6 mai 2008. 

În  urma  dezbaterilor  şi  a opiniilor exprimate de către membrii Comisiei, 

s-a constatat neconstituţionalitatea legii şi s-a decis, cu majoritate de voturi (2 voturi împotrivă), să se supună spre dezbatere şi adoptare  Plenului Camerei Deputaţilor un raport de respingere a Legii privind atribuirea unei locuinţe generalului în retragere Marin Lung.

La  şedinţă au fost  prezenţi 15 deputaţi  din cei  28 de membri ai  Comisiei juridice, de disciplină şi imunităţi.                                                            

           În raport de obiectul şi conţinutul său, legea are caracter de lege ordinară. 
                PREŞEDINTE,                                                            
SECRETAR
                                       
                     Sergiu Andon                                                             George Băeşu
Consilier:

Dr. Nicolae Voiculescu

